Številka: 342-17/2017/595

Datum: 5. 6. 2024

Zadeva: **Zapisnik 4. seje Odbora za spremljanje Programa za izvajanje Evropskega sklada za pomorstvo, ribištvo in akvakulturo za obdobje 2021-2027**

Kraj sestanka: Vlada Republike Slovenije, Gregorčičeva ulica 27, 1000 Ljubljana

Datum in ura sestanka: torek, 28. 05. 2024, ob 13.00 uri

Sejo vodila: Ana Le Marechal Kolar, članica Odbora za spremljanje (v nadaljnjem besedilu: OzS), generalna direktorica Direktorata za hrano in ribištvo, Ministrstvo za kmetijstvo, gozdarstvo in prehrano; po pooblastilu ge. Eve Knez, predsedujoče OzS, državne sekretarke Ministrstva za kmetijstvo, gozdarstvo in prehrano

Prisotni člani Odbora za spremljanje z glasovalno pravico: Ana Le Marechal Kolar, mag. Neža Sautet, Melita Zgonc, dr. Bety Breznik, dr. Barbara Breznik, Mojca Kuhar, Alja Dražumerič, Mark Mistral, Edi Germšek, Janez Vidmar, Milan Vogrin, Marjana Peterman, Matjaž Radin, Barbara Kutin, Alenka Šesek, Aneta Absec, Borut Mavrič, Edo Avdič Mravlje, mag. Miha Štular, mag. Anita Jakuš.

Prisotni predstavniki MKGP, Sektor za ribištvo: Petra Filipi, Anže Ule, Samo Matjan, Tim Berginc, Simona Dolinšek, dr. Polona Bunič, Borut Kosi, Jure Ušeničnik Schifferstein.

Ostali udeleženci: Yves van Poeke (vodja enote D2, Strukturna podpora za Sredozemsko in Črno morje ter neobalne države članice, ki je pristojna za Republiko Slovenijo, DG MARE), Joseph Caruana (pristojni uradnik za Slovenijo in Malto, enota D2, Strukturna podpora za Sredozemsko in Črno morje ter neobalne države članice, ki je pristojna za Republiko Slovenijo, DG MARE), Barbara Žinko (UNP), Ernest Peruš (KGZS, namestnik člana).

Uvodoma je vodja seje pozdravila vse prisotne. Besedo je predala g. van Poeke, vodji enote D2, DG MARE. G. van Poeke je dejal: Hvala za besedo, vodja seje, in hvala, da ste nas povabili v ta odbor za spremljanje in za odlično pripravljalno delo pred današnjim dnem. V veliko veselje mi je, da sem danes tukaj z vami. Vlogo vodje enote, ki se ukvarja s strukturno podporo sredozemskim državam, črnomorskim državam in neobalnim državam, sem prevzel 16. marca. Danes je torej moje prvo takšno srečanje v Sloveniji, zato se veselim plodnih in koristnih pogovorov pri izvajanju ESPRA. Vabim vas, da prispevate k temu produktivnemu srečanju in posredujete povratne informacije o točkah, ki so danes na dnevnem redu. Z vidika DG MARE, z vidika komisije in tudi iz nekakšne osebne zavezanosti vam lahko zagotovim, da je moj interes in interes DG MARE soupravljanje izvajanja sklada ESPRA skupaj z organom upravljanja in z ustrezno pomočjo tega odbora v interesu sektorja. Zato se veselim prihodnjih uspehov. Hvala vam.

Vodja seje je v nadaljevanju opozorila, da se seja zaradi priprave zapisnika snema. Sledilo je ugotavljanje sklepčnosti. OzS je sklepčen, če je prisotnih vsaj 14 članov oziroma namestnikov (OzS ima 28 članov). Po preverjanju prisotnosti je bilo ugotovljeno, da je na seji prisotnih 20 članov oz. namestnikov. Sledila je predstavitev dnevnega reda.

**Ad 1) Predstavitev dnevnega reda**

Pod prvo točko je predsedujoča predstavila dnevni red.

Dnevni red je bil sledeč:

1. Potrditev dnevnega reda.
2. Seznanitev z novo sestavo Odbora za spremljanje P ESPRA 2021-2027 (tudi predstavitev predstavnikov Evropske komisije, DG MARE),
3. Potrditev zapisnika 3. seje Odbora za spremljanje,
4. Seznanitev z napredkom pri izvajanju programa P ESPRA 2021-2027 in krepitvi usposobljenosti upravičencev v okviru P ESPRA 2021-2027,
5. Sprejetje sprememb meril za izbor operacij za izvajanje P ESPRA 2021-2027,
6. Seznanitev z izpolnjevanjem/spremljanjem horizontalnih omogočitvenih pogojev,
7. Seznanitev z izvajanjem komunikacijskih aktivnosti P ESPRA 2021-2027,
8. Razno.

Predsedujoča je v nadaljevanju opozorila člane oz. namestnike, da mora OzS dnevni red potrditi, zato je vprašala, ali ima še kdo od prisotnih morebitne pripombe na dnevni red. OzS na rednih sejah sprejema odločitve z večino glasov prisotnih članov oziroma namestnikov. V primeru enakega števila glasov je odločilni glas predsedujoče. Pripomb na predlagani dnevni red ni bilo.

Sledilo je glasovanje, kjer se je soglasno sprejel naslednji sklep:

**SKLEP 1:dnevni red se sprejme brez pripomb.**

Sledila je potrditev zapisnika prejšnje seje.

**Ad 2) Seznanitev z novo sestavo Odbora za spremljanje P ESPRA 2021-2027 (tudi predstavitev predstavnikov Evropske komisije, DG MARE)**

Vodja seje je predstavila način sporočanja za spremembe v članstvu v Odboru za spremljanje. Glede zadeve je nato besedo predala mag. Sautet. Ta je predstavila proces imenovanja, spremembe imenovanja in način glasovanja na seji. Sporočila je sprememba v vodstvu OzS zaradi sprememb v vodstvu MKGP (DS in vodja SR), prav tako je sporočila spremembe v članstvu pri drugih organizacijah.

Vodja seje je predala besedo drugim prisotnim. Ker pripomb ni bilo, je vodja seje pozvala h glasovanju, kjer se je soglasno sprejel sklep:

**SKLEP 2: Odbor za spremljanje se je seznanil s spremembami v članstvu Odbora za spremljanje.**

**Ad 3) Potrditev zapisnika prejšnje seje**

Tretja dopisna seja Odbora za spremljanje se je odvijala 10. 11. 2023, glasovanje je trajalo do vključno ponedeljka, 20. 11. 2023, do 00.00 ure. Pripomb članov in namestnikov na gradiva, obravnavana na 3. seji, ni bilo, vsa predložena gradiva so bila sprejeta. Dokument je bil objavljen na spletnem portalu www.evropskasredstva.si in posredovan članom Odbora za spremljanje skupaj z vabilom na sejo.

Vodja seje je vprašala člane oz. namestnike, ali imajo še kakšne pripombe na zapisnik. Ker pripomb ni bilo, je vodja seje pozvala h glasovanju, kjer se je soglasno sprejel sklep:

**SKLEP 3: Odbor za spremljanje se je seznanil in potrdil zapisnik 3. seje Odbora za spremljanje.**

Sledila je točka 4 dnevnega reda: Seznanitev z napredkom pri izvajanju programa P ESPRA 2021-2027 in krepitvi usposobljenosti upravičencev v okviru P ESPRA 2021-2027.

**Ad 4) Seznanitev z napredkom pri izvajanju programa P ESPRA 2021-2027 in krepitvi usposobljenosti upravičencev v okviru P ESPRA 2021-2027**

Napredek pri izvajanju P ESPRA 2021-2027 sta v obliki Power Point predstavitve predstavili mag. Neža Sautet in dr. Bety Breznik. Mag. Sautet je predstavila splošne informacije o P ESPRA 2021-2027, prednostne naloge P ESPRA, aktivnosti na posamezni PN, pravne podlage za izvajanje P ESPRA, trenutno stanje izvajanja P ESPRA in aktivnosti za krepitev usposobljenosti upravičencev.

Dr. Breznik je predstavila CLLD. Najprej je predstavila kratko zgodovino izvajanja ukrepa v obdobju 2007 - 2013, LEADER/CLLD ESPR 2014 - 2020 in primere dobrih praks v obdobju 2014 - 2020: LAS Istre, LAS Posavje, LAS Dolina Soče in LAS Gorenjska košarica. Nato je predstavila CLLD iz ESPRA 2021-2027. Izpostavila je napredek pri izvajanju, izvedene aktivnopsti in sodelovanje z LASR in drugimi deležniki.

Besedo je nato prevzela vodja seje. Zahvalila se je za predstavitvi. Vprašala je prisotne, ali obstajajo morebitne pripombe članov oz. namestnikov oziroma, ali ima kdo vprašanja glede predstavljenega gradiva. Besedo je najprej predala predstavniku Evropske komisije.

G. van Poeke se je najprej zahvalil za zelo obširno predstavitev izvajanja programa ESPRA. Dodal je: Mislim, da je vedno dobro, da se spomnimo vloge tega Odbora, torej nadzora nad izvajanjem tega programa, in vse vas spodbujam, da to aktivno počnete. Komisija, torej DG Mare, ugotavlja napredek, o katerem ste pravkar poročali, hkrati pa priznava, da obstaja poseben izziv pri izvajanju ESPRA, ker hkrati še vedno zaključujete prejšnje programsko obdobje. Zato priznavamo, da je v to vloženega veliko časa in truda. Vendar menim, da je pomembno poudariti potrebo po pospeševanju izbire projektov in realizaciji.

Stopnje, o katerih so poročali tukaj, pa naj gre za obveznosti, plačila ali izbiro, so še vedno razmeroma nizke. In kot ste sami poudarili, imamo cilj do konca leta 2025, ki ga je treba doseči v smislu ustvarjanja odhodkov, sicer obstaja tveganje, da se ta sredstva izgubijo. Cenimo pa vsa prizadevanja organa upravljanja za poskuse izvedbe in vas pozivamo, da poskrbite, da se časovni načrt, ki ste si ga sami zastavili, v največji možni meri drži in da se vanj vložijo vsi napori. Pri podpori, ki je predvidena v okviru programa ESPRA, bi seveda radi spomnili na našo podporo naložbam predvsem v ribogojne objekte, ki so jih prizadele lanske poplave. Prav tako bi rad spomnil, da bi morali projekti ESPRA omogočiti naložbe v odporne, inovativne, trajnostne in nizkoogljične predelovalne sektorje ribogojstva, s čimer bi spodbudili njihov digitalni prehod.

Mislim, da je z vidika Komisije to ena od osi, na kateri delamo. Glede napovedi obveznosti in plačil nisem prepričan, morda sem spregledal, vendar bi bilo dobro, da bi nekje dobili napoved, kaj nameravate doseči do konca leta 2024. Na koncu še o CLLD. Kot razumem, gre za precej pomemben del operativnega programa ESPRA, ki ga izvaja Slovenija.

Upoštevamo tudi poročani napredek v primerjavi z zadnjim neuradnim pogovorom. Vidimo nadaljnji napredek. Razumem, da je objavljenih pet javnih pozivov od šestih LASR. Prav tako izpostavljamo podporo našemu projektu FAMENET, ki vam lahko pomaga zagotoviti koordinacijo, aktivnosti za krepitev zmogljivosti. Upoštevamo tudi program usposabljanja, ki ga predlagate. Res je pomembno, da imaš ustrezne sposobnosti, da imaš ustrezne veščine, saj sta za pravočasno in učinkovito izvedbo programa odločilna dva dejavnika.

K besedi se je nato priglasila ga. Jakuš. Podala je pobudo, da bi se načrtovane javne razpise in javna naročila javno objavilo, da se lahko deležniki na to predhodno pripravijo. Prav tako je vprašala, ali so se LAS iz prejšnjega programskega obdobja preimenovali ali gre za nove LASR v obdobju 2021-2027?

Na prvo vprašanje je odgovorila vodja seje, ga. Le Marechal Kolar. Načrte razpisov bomo objavili, vendar šele po medresorsko usklajeni uredbi, ki bo urejala javne razpise. Na drugo vprašanje je odgovorila dr. Breznik. Dejala je: Začeli smo z obalno akcijsko skupino, v obdobju 2014-2020 zaradi skupnega pristopa bili vezani na obstoječe LAS za kmetijstvo. Nato smo poiskali reprezentativno zastopanost sektorja akvakulture, saj je naš sklad zavezan tem intervencijam. LAS Istre je z ribiškega vidika zdaj LASR Feral, drugi LASR, ki so od drugih LAS ločeni, so še LASR Alpske reke (z dodanim območjem Bohinja), LASR Gorenjske ribe (z območjem Kamnika), LASR Posavje, LASR Savinjske in LASR Podravje. SLR so vsako obdobje boljše, bolj ciljno usmerjene. Območja se dobro razvijajo.

Vodja seje je vprašala člane oz. namestnike, ali imajo še kakšne pripombe. Ker pripomb ni bilo, je vodja seje pozvala h glasovanju, kjer se je soglasno sprejel sklep:

**SKLEP 4: Odbor za spremljanje se je seznanil z napredkom izvajanja P ESPRA 2021-2027.**

**Ad 5) Sprejetje sprememb meril za izbor operacij za izvajanje P ESPRA 2021-2027**

Gradivo v obliki Power Point prezentacije v zvezi s spremembo meril za izbor operacij v okviru P ESPRA 2021-2027 je predstavila mag. Neža Sautet. Sprememba meril je bila v sledi spremembam članom in namestnikom OzS poslana skupaj z vabilom.

Besedo je po predstavitvi prevzela vodja seje. Zahvalila se je za predstavitev in vprašala prisotne, ali obstajajo morebitne pripombe članov oz. namestnikov oziroma, ali ima kdo vprašanja glede predstavljenega gradiva.

K besedi se je priglasil g. van Poeke. Dejal je: Hvala, vodja seje, da ste mi dali to priložnost, in hvala organu upravljanja za konstruktivno predhodno posvetovanje in razpravo o tem osnutku meril. Seveda pozdravljamo, da so ti kriteriji, ki so predstavljeni, pravični, uravnoteženi. In prav tako bi radi poudarili, da spodbudimo organ upravljanja, da se izognemo temu, da bi izrinili kakovostne projektne predloge tistih, ki jih poplave niso prizadele. Vse to so razlogi, da menimo, da so ta predlagana merila primerna za te cilje. Najlepša hvala.

K besedi se je priglasil g. Radin. Dejal je: Pozdravljam spremembo, vendar bi rad dodal, da so zaradi različnih dejavnikov (podnebne spremembe) prizadeti tudi drugi subjekti v sektorju gospodarskega ribištva in marikulture. Podnebne spremembe se v našem sektorju odražajo v drugačni obliki, denimo segrevanje morja, posegi v obalo, onesnaženje, tujerodne vrste. Sektorju gospodarskega ribištva in marikulture povzročijo veliko škode. Pri spremembah meril pa ta sektor, ki ga omenjam, ni nikjer omenjen. Spremembe meril tako pozdravljam, vendar bi si želel, da se upošteva tudi gospodarske ribiče in predstavnike sektorja marikulture.

Odgovorila je ga. Le Marechal Kolar. Dejala je, da so situacijo na Obali predstavili tudi predstavnikom EK, denimo problematiko orad in drugih (invazivnih) vrst. Dodala je, da se OU zaveda tega, razmišlja pa v smeri reševanja zadeve z določenim ukrepom preko programa.

K besedi se je priglasila tudi ga. Jakuš. Vprašala je, zakaj je določen datum 31. 12. 2026?

Na vprašanje je odgovorila ga Le Marechal Kolar. Dejala je: želja je pomagati najbolj prizadetim, da vzpostavijo normalno stanje. Po 2026 se smatra, da bodo enakovredni kot drugi subjekti, ki niso bili prizadeti v vodni ujmi.

Vodja seje je vprašala člane oz. namestnike, ali imajo še kakšne pripombe. Ker pripomb ni bilo, je vodja seje pozvala h glasovanju, kjer se je soglasno sprejel sklep:

**SKLEP 5: Odbor za spremljanje se je seznanil in potrdil spremembe meril za izbor operacij P ESPRA 2021-2027.**

**Ad 6) Seznanitev z izpolnjevanjem/spremljanjem horizontalnih omogočitvenih pogojev**

Gradivo je v obliki Power Point prezentacije predstavila mag. Neža Sautet.

Po zaključku predstavitve je besedo prevzela vodja seje. Zahvalila se je za predstavitev in vprašala prisotne, ali obstajajo morebitne pripombe članov oz. namestnikov oziroma, ali ima kdo vprašanja glede predstavljenega gradiva.

K besedi se je priglasil g. van Poeke. Najprej se je zahvalil za predstavitev. Nato je dejal: želel bi opozoriti, da je izpolnjevanje teh pogojev potrebno zagotoviti skozi celotno obdobje financiranja, skozi celotno obdobje izvajanja ESPRA, in seveda je vloga organa upravljanja, da ta nadzorni odbor redno obvešča o stanju, kar je po mojem mnenju eden ključnih elementov tega odbora.

Vodja seje je vprašala člane oz. namestnike, ali imajo še kakšne pripombe. Ker pripomb ni bilo, je vodja seje pozvala h glasovanju, kjer se je soglasno sprejel sklep:

**SKLEP 6: Odbor za spremljanje se je seznanil in potrdil izpolnjevanje/spremljanje horizontalnih omogočitvenih pogojev v okviru aktivnosti P ESPRA 2021-2027.**

**Ad 7) Seznanitev z izvajanjem komunikacijskih aktivnosti P ESPRA 2021-2027**

Ga. Petra Filipi je predstavila izvajanje komunikacijskih aktivnosti P ESPRA 2021-2027 v obliki Power Point predstavitve.

Vodja seje se je zahvalila za predstavitev. Po predstavitvi je vprašala prisotne, ali obstajajo morebitne pripombe članov oz. namestnikov oziroma, ali ima kdo vprašanja glede predstavljenega gradiva.

K besedi se je priglasil g. van Poeke. Najprej se je zahvalil za obsežno predstavitev. Nato je dodal: Pozdravljamo vse komunikacijske in promocijske aktivnosti, ki jih je izvajal in jih bo izvajal slovenski organ upravljanja. Trdno smo prepričani, da so te komunikacijske in promocijske dejavnosti ključne za prispevek k uspehu sklada in za prispevanje k učinkovitosti podpore, ki mu je namenjena. Če se vrnem k komentarju, ki sem ga jaz in član odbora že podala, je dobro, da se spomnite obveznosti objave na spletnem mestu, vsaj trikrat na leto. Dobro je, da imamo to v mislih. In prav je, da opozarjate na pomen ustreznih komunikacijskih dejanj za operacije strateškega pomena. In končno, vabljeni ste, da nas vnaprej obveščate o morebitnih ključnih komunikacijskih aktivnostih, ki ste jih načrtovali.

K besedi se je nato priglasila ga. Jakuš. Podala je predlog, ki lahko po njenem mnenju pripomore k še večji promociji sklada in subjektov ribištva. Na spletni strani MKGP bi bilo dobro dodati kvadratek z ribami in kampanjo, da lahko s klikom na to obiščemo portal evropskasredstva.si.

Ga. Le Marechal Kolar se je zahvalila za predlog in dejala, da bomo kontaktirali službo na MKGP za te zadeve in poskusili urediti.

K besedi se je nato priglasila ga. Peterman. Dejala je, da povprečen laik, potrošnik, težko pride podatkov. Dodala je, da v predstavitvi ni zaznala informacije, kako globoka je prepoznavnost.

K besedi se je priglasil g. Mavrič. Izpostavil je, da so imeli programi prejšnjih programskih obdobij svoje spletne strani. Predlagal je, da bi na vse te strani dodali povezavo, ki kaže na novo spletno stran evropskasredstva.si, na kateri so vse relevantne informacije.

Na vprašanji ge. Peterman in g. Mavriča je odgovorila ga. Le Marechal Kolar. Dejala je, da se s predlogi strinja. Dodala je, da je stran gov.si splošnejša za podajanje določenih informacij, spletna stran nasasuperhrana.si pa je namenjena potrošnikom.

Vodja seje je vprašala člane oz. namestnike, ali imajo še kakšne pripombe. Ker pripomb ni bilo, je vodja seje pozvala h glasovanju, kjer se je soglasno sprejel sklep:

**SKLEP 7: Odbor za spremljanje se je seznanil s komunikacijskimi aktivnostmi P ESPRA 2021-2027 in upošteva podane pripombe za izboljšave.**

Sledila je točka razno.

**Ad 8) Razno**

Predsedujoča je pozvala prisotne, ali bi želeli podati vsebine pod točko 8 - razno. Še pred zaključkom seje je vodja seje prisotne znova pozvala, da vsakršne spremembe članov in namestnikov posredujejo na gp.mkgp@gov.si, saj je Ministrstvo za kmetijstvo gozdarstvo in prehrano, Sektor za ribištvo, odgovorno za pripravo spremembe sklepa o ustanovitvi, organizaciji, nalogah in imenovanju članov Odbora za spremljanje P ESPRA 2021-2027.

K besedi se je priglasil g. van Poeke. Najprej se je zahvalil za tehnični sestanek in sejo. Nato je dodal: Veselim se nadaljnjega sodelovanja. Na koncu tudi velika hvala za tolmačenje, ki nam je omogočilo brezhibno spremljanje tega odbora. Ni bilo predvideno, toda če mi dovolite, smo razpravljali o izvajanju ESPRA in seveda smo se danes zjutraj dotaknili prejšnjega programskega obdobja, vendar bi želel, da imate morda nekateri od vas to v mislih. Obveščamo vas, da ta komisija že razmišlja o naslednjem programskem obdobju. Seveda to ni nekaj, kar bo predstavila ta komisija. To bodo vodili kolegi po volitvah, predstavili bodo predlog za naslednje programsko obdobje, kar razumem, da bi moralo biti nekje leta 2025. V zvezi s tem menim, da vas je primerno obvestiti, da izvajamo različno vrednotenje financiranja, specifično za ribištvo, zlasti obveznosti iztovarjanja.

Ker se nihče od prisotnih ni dodatno priglasil, je brez sklepa 8 pod točko 8 ob 14:32 uri zaključila 4. sejo Odbora za spremljanje Programa za izvajanje Evropskega sklada za pomorstvo, ribištvo in akvakulturo v RS za obdobje 2021-2027.

Zapisal:

Jure Ušeničnik Schifferstein

|  |  |
| --- | --- |
|  | Ana Le Marechal Kolar  generalna direktorica Direktorata za hrano in ribištvo, vodja seje po pooblastilu  ge. Eve Knez,  predsednice Odbora za spremljanje, državne sekretarke Ministrstva za kmetijstvo, gozdarstvo in prehrano |

Priloge:

* Priloga 1: Predstavitev trenutnega stanja izvajanja P ESPRA 2021-2027,
* Priloga 2: Predstavitev spremembe Meril za izbor operacij v okviru aktivnosti P ESPRA 2021-2027,
* Priloga 3: Predstavitev izvajanja in spremljanja horizontalnih omogočitvenih pogojev,
* Priloga 4: Predstavitev izvajanja komunikacijskih aktivnosti P ESPRA 2021-2027.